b'\n_START_ARTICLE_\nMe\xc4\x8det\xc4\x97\n_START_SECTION_\nPastatas ir papro\xc4\x8diai\n_START_PARAGRAPH_\nMe\xc4\x8det\xc4\x99 sudaro pats pastatas, kurio vidus yra i\xc5\xa1klotas kilimais (musulmonai melsdamiesi turi galva paliesti grindis), o vienoje i\xc5\xa1 sien\xc5\xb3 yra mihrabas - arka, atgr\xc4\x99\xc5\xbeta tiksliai \xc4\xaf Mekos miest\xc4\x85 Saudo Arabijoje. \xc4\xae \xc5\xa1i\xc4\x85 ark\xc4\x85 atsisuk\xc4\x99 \xc5\xbemon\xc4\x97s meld\xc5\xbeiasi, nes \xc5\xa1is miestas islame laikomas \xc5\xa1ventu._NEWLINE_\xc4\xae me\xc4\x8det\xc4\x97s vid\xc5\xb3 galima u\xc5\xbeeiti tik nusiavus batus, merginoms privaloma sl\xc4\x97pti plaukus. \xc5\xa0alia me\xc4\x8det\xc4\x97s yra patalpa su praustuvais, skirta apsiplauti prie\xc5\xa1 mald\xc4\x85, nes musulmonai turi melstis \xc5\xa1var\xc5\xabs. Senosiose me\xc4\x8det\xc4\x97se \xc5\xa1iose vietose yra special\xc5\xabs tam skirti fontanai arba baseinai._NEWLINE_Musulmonams neb\xc5\xabtina melstis me\xc4\x8det\xc4\x97je, bet taip yra geriau, ypa\xc4\x8d penktadieniais (\xc5\xa1venta musulmonams savait\xc4\x97s diena).\n_START_SECTION_\nIstorija\n_START_PARAGRAPH_\nMe\xc4\x8de\xc4\x8di\xc5\xb3 statybos pavyzd\xc5\xbeiu tapo prana\xc5\xa1o Mahometo namas Medinoje, mieste \xc4\xaf \xc5\xa1iaur\xc4\x99 nuo Mekos. Me\xc4\x8det\xc4\x97s prad\xc4\x97tos statyti VII a.Arabijos pusiasalyje atsiradus islamui ir su arab\xc5\xb3 u\xc5\xbekariavimais i\xc5\xa1plitus Artimuosiuose Rytuose.  U\xc5\xbekariautuose miestuose arab\xc5\xb3 kalifai islamo religin\xc4\x97ms reikm\xc4\x97ms pritaikydavo jau esan\xc4\x8dius statinius arba statydavo naujus maldos namus. Ankstyvasis me\xc4\x8de\xc4\x8di\xc5\xb3 tipas vadinamas hipostiline me\xc4\x8dete. J\xc4\x85 sudar\xc4\x97 didelis kiemas, kuriame paprastai gal\xc4\x97davo sutilpti visa miesto vyr\xc5\xb3 bendruomen\xc4\x97 (moterims dalyvauti buvo u\xc5\xbedrausta). Kiem\xc4\x85 supo dengt\xc5\xb3 arkad\xc5\xb3 konstrukcijos ir hipostil\xc4\x97, nukreipta \xc4\xaf Mekos pus\xc4\x99. Kadangi islamo \xc5\xa1ventyklose nebuvo \xc5\xa1ventik\xc5\xb3 ir religija netur\xc4\x97jo \xc5\xa1vent\xc5\xb3j\xc5\xb3, me\xc4\x8det\xc4\x97se labai silpnai i\xc5\xa1reik\xc5\xa1tos a\xc5\xa1in\xc4\x97s strukt\xc5\xabros. Tikin\xc4\x8diojo malda buvo jo asmeninis dialogas su Dievu. _NEWLINE_Me\xc4\x8det\xc4\x97se nevykdavo procesij\xc5\xb3, ceremonij\xc5\xb3, neb\xc5\xabdavo giedama. \xc5\xa0ventyklos dur\xc5\xb3 buvo daug ir jos sukomponuotos atsi\xc5\xbevelgiant \xc4\xaf patogum\xc4\x85, kad tikintieji lengviau ir grei\xc4\x8diau gal\xc4\x97t\xc5\xb3 sueiti ir i\xc5\xa1siskirstyti. Minbaras (sakykla) buvo paprasta konstrukcija, skirta pamokslui po penktadienio vakaro maldos, mihrabas (ni\xc5\xa1a) \xc5\xbeym\xc4\x97jo Mekos pus\xc4\x99 me\xc4\x8det\xc4\x97s viduje. \xc5\xbdol\xc4\x97s patiesalai ir v\xc4\x97liau kilimai deng\xc4\x97 me\xc4\x8det\xc4\x97s grindis, ant kuri\xc5\xb3 tikintysis gal\xc4\x97jo klauptis ir paliesti kakta \xc5\xbeem\xc4\x99. Kieme buvo \xc4\xafrengti fontanas arba baseinas rank\xc5\xb3 ir koj\xc5\xb3 apsiplovimui prie\xc5\xa1 mald\xc4\x85. Kiek v\xc4\x97liau prie me\xc4\x8de\xc4\x8di\xc5\xb3 prad\xc4\x97ti statyti minaretai, kurie \xc5\xbeym\xc4\x97jo me\xc4\x8det\xc4\x97s viet\xc4\x85 ir i\xc5\xa1 j\xc5\xb3 muedzinas kviet\xc4\x97 tikin\xc4\x8diuosius maldai. Hipostilin\xc4\x97s me\xc4\x8det\xc4\x97s buvo statomos pagal Mahometo nam\xc5\xb3 Medinoje pavyzd\xc4\xaf. Kai kuriose i\xc5\xa1 j\xc5\xb3 buvo platforma, vadinama dika, ant kurios muedzinas gal\xc4\x97jo balsiai melstis. V\xc4\x97liau me\xc4\x8det\xc4\x97se sukurtos maksuros \xe2\x88\x92 atskiros u\xc5\xbedaros patalp\xc4\x97l\xc4\x97s, skirtos i\xc5\xa1imtinai valdovui pasimelsti._NEWLINE_Vidurin\xc4\x97je Azijoje nuo XII a. paplito keturi\xc5\xb3 ivan\xc5\xb3 \xe2\x88\x92 dideli\xc5\xb3 skliautini\xc5\xb3 ni\xc5\xa1\xc5\xb3 kiekvienoje me\xc4\x8det\xc4\x97s kiemo vidin\xc4\x97je sienoje \xe2\x88\x92 tipas. Su Osman\xc5\xb3 imperijos i\xc5\xa1kilimu XV a. buvo prad\xc4\x97tos statyti me\xc4\x8det\xc4\x97s, kurii\xc5\xb3 maldos sal\xc4\x97 buvo ne hipostil\xc4\x97, o plati erdv\xc4\x97, u\xc5\xbedengta dideliu kupolu, modeliuota pagal bizantin\xc4\xaf Sofijos soboro Konstantinopolyje pavyzd\xc4\xaf. Osmani\xc5\xa1k\xc5\xb3 me\xc4\x8de\xc4\x8di\xc5\xb3 kiemai buvo \xc5\xbeymiai ma\xc5\xbeesnio dyd\xc5\xbeio nei hipostilini\xc5\xb3, nes Osman\xc5\xb3 imperijos valdose da\xc5\xbenai lydavo ir atviro kiemo reikm\xc4\x97 suma\xc5\xbe\xc4\x97jo.\n_START_SECTION_\nMe\xc4\x8det\xc4\x97s Lietuvoje\n_START_PARAGRAPH_\nLietuvoje yra keturios: Kaune, Nem\xc4\x97\xc5\xbeyje, Keturiasde\xc5\xa1imtyje Totori\xc5\xb3, Rai\xc5\xbeiuose._NEWLINE_II pasaulinio karo metu, sovietme\xc4\x8diu daug me\xc4\x8de\xc4\x8di\xc5\xb3 Lietuvoje sudeg\xc4\x97 ar buvo sugriautos. Pavyzd\xc5\xbeiui,_NEWLINE_1968 m. Vilniaus me\xc4\x8det\xc4\x99 nugriov\xc4\x97 ir \xc5\xa1alia buvusias musulmon\xc5\xb3 kapines suniokojo Raudonoji Armija.'